CELEX: 52020PC0483
Language: hu
Date: 2020-09-04
Title: Javaslat AZ EURÓPAI PARLAMENT ÉS A TANÁCS RENDELETE az ökológiai termelésről szóló (EU) 2018/848 rendeletnek az alkalmazása kezdőnapja és a benne említett bizonyos egyéb időpontok tekintetében történő módosításáról

EURÓPAI BIZOTTSÁG
            Brüsszel, 2020.9.4.
            COM(2020) 483 final
            2020/0231(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az ökológiai termelésről szóló (EU) 2018/848 rendeletnek az alkalmazása kezdőnapja és a benne említett bizonyos egyéb időpontok tekintetében történő módosításáról 
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az Európai Parlament és a Tanács (EU) 2018/848 rendelete, amely 2018. május 30-án került elfogadásra, új szabályozási keret megállapításával igyekszik biztosítani az ökológiai termékek belső piacának zökkenőmentes működését, valamint továbbfejleszteni a gazdaságirányítás és az élelmiszer-termelés olyan átfogó rendszerét, amely ötvözi a legjobb környezetvédelmi és éghajlatvédelmi gyakorlatokat, a magas szintű biodiverzitást, a természeti erőforrások megőrzését, a magas szintű állatjóléti szabványok és a magas szintű termelési szabályok alkalmazását, megfelelve a természetes anyagok és eljárások használatával előállított termékek iránti növekvő fogyasztói keresletnek. Az ökológiai termelésnek így kettős társadalmi szerepe van: egyrészt ellátja a fogyasztók ökológiai termékek iránti igénye által teremtett speciális piacot, másrészt olyan közjavakat termel, amelyek hozzájárulnak a környezet védelméhez és az állatok jólétéhez, valamint a vidékfejlesztéshez.
            
            
            
               A nemrég elfogadott „a termelőtől a fogyasztóig” stratégia
                  1
                szerint az ökológiai termelés a fenntartható élelmiszerrendszer megteremtésének egyik eszköze. A biológiai sokféleséggel kapcsolatos stratégia pedig elismeri az ökológiai termelés szerepét az európai területek biológiai sokféleségének megőrzésében. Az „a termelőtől a fogyasztóig” és a biológiai sokféleséggel kapcsolatos stratégáiban is kitűzött, 2030-ra a mezőgazdasági földterületek 25 %-ának ökológiai művelés alá vonására és az ökológiai akvakultúra arányának jelentős növelésére vonatkozó célok megvalósításához kulcsfontosságú a következő évtizedre vonatkozó, konszenzuson alapuló stabil szabályozási keret megléte.
            
            
            
               
                  https://ec.europa.eu/food/sites/food/files/safety/docs/f2f_action-plan_2020_strategy-info_en.pdf
               
            
            
            
               A COVID19-világjárvány és a következtében kialakult közegészségügyi válság eddig sosem látott kihívást jelent a tagállamok számára, és nagy terhet ró a nemzeti hatóságokra és az ökológiai gazdaság szereplőire is. Az ökológiai termelési ágazatnak alkalmazkodnia kell a COVID19-világjárvány kitörése nyomán kialakult, az (EU) 2018/848 rendelet elfogadásakor előre nem látható rendkívüli körülményekhez, nagymértékben megváltoztatva a termelés, a forgalmazás, az ellenőrzés és a nemzetközi kereskedelem feltételeit. 
            
            
            
               E rendkívüli körülmények erősen kihatnak az (EU) 2018/848 rendelet hatálya alá tartozó több területre is, ezért igen valószínű, hogy a tagállamok és az ökológiai gazdaság szereplői nem lesznek képesek biztosítani a rendelet megfelelő végrehajtását és alkalmazását az abban előírt, 2021. január 1-jei időponttól kezdődően.
            
            
            
               
                  A belső piac zavartalan működésének biztosítása, az ökológiai gazdaság szereplői számára a jogbiztonság garantálása és az esetleges piaci zavarok elkerülése érdekében az (EU) 2018/848 rendelet egyes rendelkezéseinek alkalmazását egy évvel el kell halasztani. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javaslat az Európai Unió működéséről szóló szerződés (EUMSZ) 43. cikkének (2) bekezdésén alapul.
               
            
            
               •Szubszidiaritás
            
            
               
                  A szubszidiaritás elve értelmében uniós szintű intézkedés csak akkor hozható, ha a kitűzött célokat a tagállamok önmagukban nem tudják elérni. Az ökológiai termelés tekintetében a belső piac zökkenőmentes működése és az esetleges piaci zavarok elkerülése érdekében uniós szintű beavatkozásra van szükség. E tekintetben a módosítandó jogi aktus teljes mértékben a szubszidiaritás elvének megfelelően került elfogadásra, és módosítását minden esetben bizottsági javaslattal kell megtenni.
               
            
         
         
            
               •Arányosság
            
            
               Az uniós fellépésre azért van szükség, hogy valamennyi érintett fél megfelelően végre tudja hajtani és alkalmazni tudja az (EU) 2018/848 rendeletet és az ahhoz kapcsolódó másodlagos jogot, figyelembe véve a COVID19-világjárvány nagyságrendjét és a következtében kialakult közegészségügyi válságnak az ökológiai ágazatbeli termelésre, ellenőrzésre és kereskedelemre gyakorolt hatásait. A javasolt módosítások célja az (EU) 2018/848 rendelet eredeti céljának megvalósítása, vagyis megteremteni az ökológiai termelés keretrendszerét és továbbfejleszteni a gazdaságirányítás és az élelmiszer-termelés olyan átfogó rendszerét, amely ötvözi a legjobb környezetvédelmi és éghajlatvédelmi gyakorlatokat, a magas szintű biodiverzitást, a természeti erőforrások megőrzését, a magas szintű állatjóléti szabványok és a magas szintű termelési szabályok alkalmazását, megfelelve a természetes anyagok és eljárások használatával előállított termékek iránti növekvő fogyasztói keresletnek.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               
                  A javaslatot nem kíséri külön hatásvizsgálat, mivel a javaslat nem módosítja az (EU) 2018/848 rendelet lényegét, és nem ír elő új kötelezettségeket az érintett felek számára. Célja, hogy a jelenlegi COVID19-világjárvány kitöréséből adódó rendkívüli okok miatt egy évvel későbbre halassza az említett rendelet, valamint a rendeletben említett bizonyos egyéb időpontok alkalmazását.
               
            
            
               4.KÖLTSÉGVETÉSI VONZATOK
            
            
               
                  A javaslat az uniós intézményekre nézve nem jár költségvetési vonzattal.
               
            
            
               2020/0231 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az ökológiai termelésről szóló (EU) 2018/848 rendeletnek az alkalmazása kezdőnapja és a benne említett bizonyos egyéb időpontok tekintetében történő módosításáról 
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen 43. cikkének (2) bekezdésére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  2
               ,
            
            
               tekintettel a Régiók Bizottságának véleményére
                  3
               , 
            
            
               rendes jogalkotási eljárás keretében,
            
            
               mivel:
            
            
               (1)Az Európai Parlament és a Tanács (EU) 2018/848 rendelete
                  4
               , amely 2018. június 17-én lépett hatályba, új szabályozási keretet hoz létre az ökológiai termelés számára. A régi szabályozási keretről az új szabályozási keretre való zökkenőmentes áttérés érdekében az említett rendelet 2021. január 1-jében határozza meg alkalmazásának kezdőnapját.
            
         
         
            
               (2)A COVID19-világjárvány kitörése nyomán kialakult, az (EU) 2018/848 rendelet elfogadásakor észszeren előre nem látható rendkívüli körülmények jelentős terheket rónak az ökológiai ágazatra. 
            
            
               (3)A COVID19-világjárvány és a következtében kialakult közegészségügyi válság eddig sosem látott kihívást jelent a tagállamok számára, és nagy terhet ró az ökológiai gazdaság szereplőire. E gazdasági szereplők most az ökológiai termelés és a kereskedelem fenntartására összpontosítják erőiket, és emellett nincs idejük felkészülni az (EU) 2018/848 rendelet szerinti új jogi rendelkezések alkalmazására. Ezért valószínű, hogy a tagállamok és az ökológiai gazdaság szereplői nem lesznek képesek biztosítani a rendelet megfelelő végrehajtását és alkalmazását az abban előírt, 2021. január 1-jei időponttól kezdődően.
            
            
               (4)Az ökológiai ágazat zavartalan működésének biztosítása, a jogbiztonság és az esetleges piaci zavarok elkerülése érdekében az (EU) 2018/848 rendelet alkalmazásának kezdőnapját és a rendeletben ahhoz képest megállapított bizonyos egyéb időpontokat ki kell tolni. Tekintettel a COVID19-világjárványra és az ahhoz kapcsolódó közegészségügyi válságra, a járványügyi fejleményekre, valamint a tagállamokban és az ökológiai gazdasági szereplőknél felmerült további forrásigényekre, az (EU) 2018/848 rendelet alkalmazását helyénvaló egy évvel elhalasztani.
            
            
               (5)Különösen érintettek egyes, az (EU) 2018/848 rendelet alkalmazásának kezdőnapjához képest megállapított, eltérésekhez, jelentéstételekhez, valamint az eltérések megszüntetésére illetve meghosszabbítására vonatkozóan a Bizottságra ruházott felhatalmazásokhoz kapcsolódó időpontok. Ezen időpontok alkalmazását ezért helyénvaló szintén egy évvel elhalasztani. Az időpontok meghatározása az ahhoz szükséges idő figyelembevételével történt, hogy az ökológiai gazdasági szereplők alkalmazkodjanak az eltérések megszűnéséhez, vagy hogy a tagállamok és a Bizottság elegendő információt gyűjthessenek olyan részletekről, amelyek alapján eltérések kerültek megállapításra, valamint hogy a Bizottság jelentést nyújthasson be az Európai Parlamentnek és a Tanácsnak és jogalkotási javaslatot vagy felhatalmazáson alapuló jogi aktusokat készítsen elő. 
            
            
               (6)A COVID19-világjárvány és a következtében kialakult közegészségügyi válság ugyanúgy példátlan kihívást jelent a harmadik országok és azok gazdasági szereplői számára. Ezért a 834/2007/EK tanácsi rendelet
                  5
                33. cikkének (2) bekezdése értelmében egyenértékűnek elismert harmadik országok tekintetében is indokolt egy évvel, 2026. december 31-ig elhalasztani az elismerés érvényességének végét, hogy az ilyen harmadik országoknak elegendő idejük legyen jogállásuk megváltoztatására akár úgy, hogy kereskedelmi megállapodást kötnek az Európai Unióval, akár úgy, hogy biztosítják gazdasági szereplőik hiánytalan megfelelését az (EU) 2018/848 rendeletnek, és nem jön létre szükségtelen kereskedelmi akadály az ökológiai termékek piacán.
            
            
               (7)Hasonlóképpen indokolt meghosszabbítani egy évvel, 2024. december 31-ig a harmadik országoknak a 834/2007/EK rendelet 33. cikke (3) bekezdésének alapján elismert ellenőrző hatóságai és ellenőrző szervezetei tekintetében az elismerés érvényességének időpontját, hogy az említett harmadik országbeli ellenőrző hatóságoknak, ellenőrző szervezeteknek és az általuk tanúsított gazdasági szereplőknek elegendő idejük legyen a COVID19-világjárvány hatásaival való megbirkózásra és az új rendelkezések alkalmazására való felkészülésre.
            
            
               (8)Mivel a jelenlegi körülmények között elengedhetetlen mihamarabb jogbiztonságot teremteni az ökológiai ágazat számára, ennek a rendeletnek sürgősen hatályba kell lépnie az Európai Unió Hivatalos Lapjában való kihirdetését követő napon,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2018/848 rendelet a következőképpen módosul:
            
            
               1.A 29. cikk (4) bekezdésének első mondatában a „2024. december 31-ig”szövegrész helyébe „2025. december 31-ig” lép.
            
            
               2.A 48. cikk (1) bekezdésének második albekezdésében a „2025. december 31-én” szövegrész helyébe „2026. december 31-én” lép.
            
            
               3.A 49. cikkben a „2021. december 31-ig” szövegrész helyébe „2022. december 31-ig” lép.
            
            
               4.Az 53. cikk a következőképpen módosul:
            
            
               a)az (1) bekezdésben a „2035. december 31-én” szövegrész helyébe „2036. december 31-én” lép;
            
            
               b)a (2) bekezdés a következőképpen módosul:
            
            
               i.a bevezető mondatban a „2028. január 1-jétől” szövegrész helyébe „2029. január 1-jétől” lép;
            
            
               ii.az a) pontban a „2035. december 31-énél” helyébe „2036. december 31-énél” lép;
            
            
               c)a (3) bekezdésben a „2026. január 1-jétől” szövegrész helyébe „2027. január 1-jétől” lép; 
            
            
               d)a (4) bekezdésben a „2025. január 1-jétől” szövegrész helyébe „2026. január 1-jétől” lép és a „2025. december 31-énél” szövegrész helyébe „2026. december 31-énél” lép;
            
         
         
            
               e)a (7) bekezdésben a „2025. december 31-ig” szövegrész helyébe „2026. december 31-ig” lép.
            
            
               5.Az 57. cikk (1) bekezdésében a „2023. december 31-én” szövegrész helyébe „ 2024. december 31-én” lép.
            
            
               6.A 60. cikkben a „2021. január 1-je” szövegrész helyébe „2022. január 1-je” lép.
            
            
               7.A 61. cikk második bekezdésében a „2021. január 1-jétől” szövegrész helyébe „2022. január 1-jétől” lép.
            
            
               8.A II. melléklet a következőképpen módosul:
            
            
               a)az I. rész 1.5. pontja a következőképpen módosul:
            
            
               i.a második bekezdésben a „ 2030. december 31-én” szövegrész helyébe „2031. december 31-én” lép;
            
            
               ii.a harmadik bekezdésben a „2025. december 31-ig” szövegrész helyébe „2026. december 31-ig” lép;
            
            
               b)a II. rész a következőképpen módosul:
            
            
               i.az 1.9.1.1. a) pont második mondatában a „2023. január 1-jétől” szövegrész helyébe „2024. január 1-jétől” lép;
            
            
               ii.az 1.9.2.1. a) pont második mondatában a „2023. január 1-jétől” szövegrész helyébe „2024. január 1-jétől” lép;
            
            
               iii.az 1.9.3.1. c) pont bevezető mondatában a „2025. december 31-ig” szövegrész helyébe „2026. december 31-ig” lép;
            
            
               iv.az 1.9.4.2. c) pont bevezető mondatában a „2025. december 31-ig” szövegrész helyébe „2026. december 31-ig” lép;
            
            
               c)a III. rész 3.1.2.1. pontjának második bekezdésében a „2021. január 1-jéig” szövegrész helyébe „2022. január 1-jéig” lép;
            
            
               d)a VII. rész 1.1. pontjának második mondatában a „2023. december 31-ig” szövegrész helyébe „2024. december 31-ig” lép.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
            
         
         
            
               
                  az elnök
                        az elnök
               
            
         
         
            
                  
                     (1)
                  
                        https://ec.europa.eu/food/sites/food/files/safety/docs/f2f_action-plan_2020_strategy-info_en.pdf
               
               
                  
                     (2)
                  
                        HL C […, ,  o.
               
               
                  
                     (3)
                  
                        HL C , ,  o.
               
               
                  
                     (4)
                  
                        Az Európai Parlament és a Tanács (EU) 2018/848 rendelete (2018. május 30.) az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről (HL L 150., 2018.6.14., 1. o.).
               
               
                  
                     (5)
                  
                        A Tanács 834/2007/EK rendelete (2007. június 28.) az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről (HL L 189., 2007.7.20., 1. o.).